59. schôdza NR SR - 1.deň - B. popoludní 4
Dátum: 2022-02-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

18. Ďakujem pekne za slovo, pán predseda. Ja ďakujem za vystúpenie, pán vicepremiér. Kvitujem to, že sa prijíma takto legislatíva, ktorá uľahčuje postavenie vojnovým utečencom, ale ja by som ešte upriamil pozornosť aj na taký jeden fakt. Volajú a píšu mi ľudia z východného Slovenska, ktorí si všimli takú vec. Jednoducho tí vojnoví utečenci, ktorí prechádzajú cez hraničné prechody vo Vyšnom Nemeckom a v Ubli, sú momentálne v dosť dlhých kolónach. Včera bola situácia dobrá, ale dnes okolo obeda sa výrazne zhoršila a ľudia už čakajú dokonca dvanásť hodín. Sú tam matky s malými deťmi, s malými bábätkami. A ja by som len tak možno upriamil pozornosť, keby ste aj vy ako minister financií mohli dať také usmernenie colnému úradu v Michalovciach, pobočke vo Vyšnom Nemeckom, aby možno trochu rýchlejšie púšťali tie matky s deťmi, pretože to nie sú ľudia, ktorí potrebujú prenášať nejaký kontraband, nejaké cigarety alebo alkohol, ale ľudia, ktorí utekajú pred vojnou. Čiže keby sa mohli aspoň takto skrátiť lehoty a určite by to výrazne pomohlo aj situácii na týchto hraničných priechodoch. Možno taká výtka malá. Ďakujem pekne. Kollár, Boris, predseda NR SR Ďakujem. Teraz sa chcem spýtať pléna predtým, než bude odpovedať minister financií, veľmi veľa faktických poznámok bolo a aby mohol na každú zmysluplne vám odpovedať, chcem sa spýtať, či súhlasíte, aby dostal dvakrát dve minúty, aby mohol každému jednému odpovedať. Súhlas? (Súhlasná reakcia pléna.) Ďakujem pekne. Prosím, zapnite dvakrát dva minúty ministrovi financií. Ďakujem. Matovič, Igor, podpredseda vlády a minister financií SR 20. Ďakujem pekne. Pán Kotleba, ono v podstate ja to beriem tak, že to, čo ste sa pýtali, že aká je záruka, že potom by to do budúcna nejaká vláda alebo táto vláda, keď zrazu bude vojna niekde v strede Afriky, či toto nevyužijeme na ten istý, ten istý nástroj vlastne pre utečencov zo strednej Afriky, alebo keď Európska únia by nám chcela prikázať, že máme sa podieľať na prerozdelení, no práve preto, aby sme sa nemuseli na takomto niečom niekedy možno za 20 rokov podieľať, lebo budeme zúfalí, lebo nebude mať kto robiť na naše dôchodky, myslím, že sme tak plus-mínus rovesníci, tak je omnoho lepšie dnes otvoriť, si myslím, brány Ukrajincom, ľuďom, ktorí sú nám naozaj veľmi blízki, a vyriešiť si náš demografický problém týmto smerom. V žiadnom prípade vláda, ktorej ja budem súčasťou, kde bude v koalícii Boris Kollár, nedovolíme, aby rovnaký nástroj sa použil na otvorenie brán Slovenska pri vojnových utečencoch niekde z Afriky. Nie, máme dosť blízkych ľudí v blízkych národoch, ktorí rozprávajú podobným jazykom, uznávajú podobnú kultúru, veria v rovnakého boha, nie je najmenší dôvod otvoriť brány islamu alebo niečomu podobnému na Slovensku. Takže to sa môžte spoľahnúť. Potom, čiže, ale vždy to vlastne robí vláda, uznesením musí vyhlásiť v podstate Slovensko kvázi za dočasné útočisko a hovorí, voči komu sa vzťahuje, čiže v tomto prípade to bude, že voči ľuďom z Ukrajiny. Povie, že od akého momentu. V čase, keď už to nebude potrebné, ukončí to obdobie a vlastne nemôže sa to tým pádom použiť voči druhej krajine. Musí vždy sa to určiť, voči ktorej krajine sa to vzťahuje. Pán Taraba, to vypínanie internetu, priznám sa, ja som to ani príliš neregistroval, že to v tom návrhu niečo takéto je. Ten argument pána predsedu parlamentu, že pán Konečný je nominant SMER-u v tejto pozícii na NBÚ, si myslím, že je naozaj dostatočná garancia, že predsa budete veriť svojmu vlastnému nominantovi, že nebude to zneužívať voči vám. Ja som to bral iba že naozaj, že ak v takejto situácii, kedy zažívame v podstate prvú vojnu v tomto priestore od druhej svetovej vojny, by tu niekto išiel nejakým spôsobom šíriť alebo robiť niečo, čo by kyberneticky ohrozilo Slovensko, tak že vtedy sa to využije. Ale hovorím, že tento argument je najsilnejší, ktorý použil pán predseda Kollár. Je to váš nominant, netreba sa toho báť. Pani Vaľová, vy ste hovorili, že hrozí vypínanie facebooku. Ja registrujem dnes jedinú iniciatívu pána Putina, že vypol facebook v celom Rusku, lebo sa bál toho, ako ľudia hromadne podpisujú protest proti vojne, vojne na Ukrajine. A ani neviem, či sa teda vlastne, určite toto splnomocnenie nehovorí o tom, že môžete vypnúť facebook. A či sa dá individuálne niekomu zrušiť facebook? V prípade Blahu možno by to bolo super, ale myslím si, že sa to nedá. Pán Kollár, vy ste hovorili, že prečo teda samosprávy to majú robiť a prečo nie štát. Lebo samosprávy majú, povedzme si, tritisíc bodov, tritisíc obecných úradov, mestských úradov. A keď chceme zjednodušiť život tým utečencom, ktorí sú v núdzi, tak im to netreba komplikovať, aby išli niekam na okresný úrad do okresného mesta. Nech naozaj každý tam, kde býva, v tej dedine, kde si nájde to útočisko, tak aby tam si to všetko mohol sprocesovať. Ja si myslím, že samosprávy to rady urobia a získajú takto nových občanov, ktorí im do budúcna môžu platiť podielové dane. A, pán Svrček, podnet, áno. Mňa to tiež mrzí, že sú obrovské rady. Ale takisto sú aj na poľsko-ukrajinských hraniciach, ukrajinsko-rumunských hraniciach. Všade tie rady sú obrovské, ale prijatie týchto zmien nám umožní naozaj urobiť zo Slovenska ústretovú krajinu voči utečencom z Ukrajiny. A ja si myslím, že aj tým pádom to spriechodni... (Prerušenie vystúpenia časomerom.)